PROGRAM RADA MJESNOG ODBORA GORNJA PODSTRANA

2025. godina

Sadržaj

**Uvod3**

Opće informacije3

Struktura i sadržaj3

**Opći ciljevi programa4**

Praćenje potreba i poticanje sudjelovanja zainteresiranih strana4

Komunalna infrastruktura4

Zdravstvo i socijalna skrb4

Obrazovanje, sport i kultura4

Zaštita okoliša i održivi razvoj4

**Završne odredbe5**

Temeljem članka 61.c Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 36/09, 125/08, 150/11, 144/12, 123/17, 98/19, 144/20) i članka 70. Statuta Općine Podstrana („Službeni glasnik Općine Podstrana“ broj 7/21, 21/21, 04/23), Vijeće mjesnog odbora Gornja Podstrana na sjednici održanoj 16. siječnja 2025. godine, donosi

Program rada Mjesnog odbora Gornja Podstrana

za 2025. godinu

**UVOD**

**Opće informacije**

Dana 09. srpnja 2023. godine na temelju članka 4. Odluke o provedbi izbora za članove vijeća mjesnih odbora na području Općine Podstrana („Službeni glasnik Općine Podstrana“ broj 27/2014), a u svezi sa Zakonom o lokalnim izborima („Narodne novine“ broj 144/12, 121/16, 98/19, 42/20, 144/20, 37/21) održani su izbori za članove vijeća mjesnih odbora na području Općine Podstrana. Temeljem rezultata izbora konstituirana su tijela mjesnih odbora.

Za članove vijeća mjesnog odbora Gornja Podstrana (u daljnjem tekstu mjesni odbor) izabrani su:

Lucija Pućo

Ivana Popović

Andrija Rako

Ivan Bogdanović

Ana Pućo

Za predsjednika vijeća mjesnog odbora na konstituirajućoj sjednici vijeća izabrana je Lucija Pućo, da bi na 1. sjednici vijeća mjesnog odbora za predsjednika vijeća mjesnog odbora izabran Ivan Bogdanović.

**Struktura i sadržaj**

U uvodnom dijelu navode se opće odredbe i pretpostavke rada vijeća mjesnog odbora Gornja Podstrana.

Program rada mjesnog odbora Gornja Podstrana sastoji se od općih ciljeva programa rada i definiraju djelokrug rada i odgovornosti vijeća mjesnog odbora. Navode se ciljevi koji predstavljaju dugoročna nastojanja vijeća mjesnog odbora, a koja se nastoje postići realizacijom posebnih projekata kroz tekuću godinu. Navode se opći ciljevi rada vijeća mjesnog odbora koji se ostvaruju kroz realizaciju projekata čiji je nositelj vijeće mjesnog odbora, a za koje će financijska osnova za realizaciju biti proračun Općine Podstrana, kao i eventualne donacije pravnih i/ili fizičkih osoba. Sve aktivnosti koje izlaze van domene rada mjesnog odbora i/ili ih mjesni odbor financijski nije u mogućnosti samostalno realizirati, vijeće mjesnog odbora će predlagati Općinskoj upravi, kao i Općinskom vijeću u svrhu njihove realizacije. Intencija je mjesnog odbora da interakcijom s mještanima pravovremeno uoči potrebe na području mjesnog odbora, te ih kao takve uvrsti u program izmjenama i dopunama programa rada, ukoliko za realizaciju istih postoji realna pretpostavka u tekućoj godini.

Projekti mjesnog odbora Gornja Podstrana navode pojedinačne projekte/radove koje vijeće mjesnog odbora planira realizirati u 2025. godini. Vijeće mjesnog odbora za svaki od projekata navodi pojedinačne ciljeve i financijsku projekciju realizacije pojedinačnog projekta. Vijeće mjesnog odbora po izvršenom postupku nabave i realizacije projekta po potrebi donosi izmjene i dopune programa rada.

Posljednje poglavlje čine završne odredbe.

**OPĆI CILJEVI PROGRAMA**

Program rada mjesnog odbora temeljni je dokument koji definira planove i projekte koje vijeće mjesnog odbora želi realizirati. Glavna načela programa su poboljšanje kvalitete života, dijalog s mještanima i transparentnost. Program predstavlja planove budućih komunalnih akcija kao i planove koji uključuju poticanje lokalne kulture, umjetnosti, obrazovanja i održivog razvoja. Vijeće mjesnog odbora kroz otvorenu komunikaciju sa sumještanima planira realizirati projekte i aktivnosti koji će odražavati želje i potrebe zajednice.

**Praćenje potreba i poticanje sudjelovanja zainteresiranih strana**

Zadatak je vijeća mjesnog odbora da u interakciji sa sumještanima potiče mještane na sudjelovanje u radu vijeća mjesnog odbora. Također, vijeće mjesnog odbora prati potrebe na području mjesnog odbora u svrhu kreiranja aktivnosti i projekata koji će poboljšati kvalitetu života kroz rješavanje aktualnih problema i potreba.

Vijeće mjesnog odbora potiče pravne i fizičke osobe zainteresirane za poboljšanje kvalitete života na području mjesnog odbora Gornja Podstrana na djelovanje u vidu donacija kroz pružanje usluga, materijala i vršenja radova.

Također vijeće mjesnog odbora ima obvezu periodično upoznati predstavnike Općine Podstrana, Turističke zajednice Općine Podstrana, župnika Župe Gospe od zdravlja, i susjednog mjesnog odbora Sveti Martin na problematiku i nedostatke, na postupke i poduzete radnje, koji utječu na poboljšanje kvalitete života na području mjesnog odbora Gornja Podstrana.

Preporučljivo je da predstavnici mjesnog odbora Gornja Podstrana sudjeluju i budu uključeni, ili budu obaviješteni kod izrade UPU-a Gornje Podstrane od strane nadležnog tijela Općine Podstrana.

**Komunalna infrastruktura**

Vijeće mjesnog odbora ima za cilj unapređenje komunalne infrastrukture na području mjesnog odbora na način da provodi male komunalne akcije u djelokrugu rada i za koje može i smatra primjerenim izdvojiti financijska sredstva. Male komunalne akcije podrazumijevaju:

* Održavanje javnih površina
* Sanaciju javnih puteva
* Sanaciju divljih deponija
* Planiranje i predlaganje komunalnih poslova u nadležnosti Općinske uprave
* Upoznavanje predstavnike Splitsko-makarske nadbiskupije po pitanju pada kamenih fragmenata sa brda Perun koji ugrožavaju mještane Gornje Podstrane

Sve gore navedene akcije se ne definiraju pojedinačno ovim programom, već se samostalnim praćenjem stanja i interakcijom s mještanima iste realiziraju ili predlažu Općini na znanje i realizaciju.

**Zdravstvo i socijalna skrb**

Vijeće mjesnog odbora u domeni zdravstva ima za cilj promicati zdrave životne navike i bavljenje sportom unutar zajednice. Posebno stavljamo naglasak na djecu i mlade, kao i stariju populaciju. Na prostoru mjesnog odbora Gornja Podstrana ne postoji zadovoljavajuća infrastruktura koja omogućava bavljenje sportom, ali svakako vijeće mjesnog odbora ima za cilj izgradnju i unapređenje iste.

Vijeće mjesnog odbora ima za cilj djelovati na način da potiče Općinsko poglavarstvo da djeluje u smjeru kreiranja socijalnih programa koji će omogućiti daljnju pomoć potrebnim korisnicima.

**Obrazovanje, sport i kultura**

Programi i aktivnosti vijeća mjesnog odbora usmjereni su na podizanje razine svijesti o cjeloživotnom obrazovanju, bavljenju sportom kao i kulturne samosvijesti.

Podupiranje sportskih i kulturnih manifestacija, suradnja s udrugama, kao i podizanje opće razine svijesti o važnosti bavljenja sportom i afirmaciji kulturne baštine Podstrane (a pogotovo kulturne baštine Gornje Podstrane) također su cilj vijeća mjesnog odbora.

**ZAVRŠNE ODREDBE**

Vijeće mjesnog odbora o svim planiranim i poduzetim aktivnostima planira obavijestiti Općinskog načelnika ili nadležni Upravni odjel Općine Podstrana.

Vijeće mjesnog odbora ostavlja mogućnost izmjena i dopuna Programa rada ovisno o novonastalim okolnostima, iskazanim potrebama mještana i financijskim mogućnostima.

Prilog ovom Programu je financijski plan s projektima planiranim u 2025 godini.

KLASA: 021-04/25-01/03

URBROJ: 2181-39-01-6-25-02

Podstrana, 16. siječnja 2025. g.

 **Ivan Bogdanović**

 **Predsjednik mjesnog odbora Gornja Podstrana**